Tallinna Transpordikool

**Tallinna Transpordikool** oli Haridus- ja Teadusministeeriumi hallatav riigi kutseõppeasutus Tallinnas aadressil Tehnika 18. Õppekeeled olid eesti ja vene keel. Kool korraldas täiskasvanute kutse-, eri- ja ametialast koolitust raudtee, elektrijoonestamise, auto- ja arvutiõpetuse alal. 

Tallinna Transpordikool lõpetas tegevuse 22. augustil 2016 õpilaste vähesuse tõttu. Kooli õigusjärglaseks on Tallinna Tööstushariduskeskus. 

Pärast kooli sulgemist maja rekonstrueeriti ja alates 2018. aasta sügisest tegutseb selles Tallinna Euroopa Kool.

## Reparatsioonivedur K<sup>č</sup>-4-100 – kooli sümbol

Kooli teati õuel asuva kitsarööpmelise auruveduri järgi. Reparatsioonivedur K<sup>č</sup>-4-100 on valmistatud Tšehhoslovakkias Prahas Škoda Auto tehases 1949. aastal, veduri tender aga Gotwaldi tehases Brnos. Eestisse jõudis vedur Lätist 1963. aastal ja töötas Türil, Sondas ja Virtsus. Alates 1974. aastast (teistel andmetel 1. septembrist 1975) kuni 28. oktoobrini 2021 seisis vedur mälestusmärgina Tallinna Transpordikooli õuel. Siis veeti see Haapsallu Raudtee- ja Sidemuuseumisse, kus see on ekspositsioonis museaalina.

## Kooli õppekavad

Tallinna Transpordikool võimaldas õppidakolmel õppesuunal (koolitusalade läbiviimise vajadused olid aastati erinevad).

### Tehnikasuuna koolitusalad
* elektritehnika ja energeetika (elektriku õppekava)
* elektroonika ja automaatika (automaatiku õppekava)
* mootorliikurid (raudteeveeremi mehaaniku, raudtee mehaaniku ja raudteetehnika õppekavad)

### Transporditeenuste suuna koolitusalad
* transporditeenused (transpordiametniku, laomajanduse, postiametniku ja raudteetehnika õppekavad)

### Arvutiteaduste suuna koolitusalad
* arvutiteadused (IT tugispetsialisti õppekava)

Eesti kutsehariduse arengukava kohaselt kuulus Tallinna Transpordikool eelisarendatavate kutseõppeasutuste hulka logistika ja transpordi kutsealade valdkonnas.

## Ajalugu

Kooli õppehooned on olnud aastaid eri õppeasutuste kasutuses, kuid eelkõige on seda kooli teatud raudteekoolina.

Raudteelaste väljaõpetamiseks asutati 1880. aastal Tallinna Raudtee Tehnikakool (vene k. *Ревельское Техническое Железно-Дорожное училище*). Kool asus algselt ühekorruselises puuhoones Balti jaama taga, mida enam alles ei ole. Aadressile Tehnika 18 koliti kool 1881. aastal. Tänapäevased pea- ja väike õppekorpus valmisid 1895. aastal. 1900. aastal ehitati kooli töökojad ja võimla. Kool evakueeriti 1917. aastal Venemaale ja likvideeriti 1918. aastal.

Aastatel 1918–1926 ei olnud kooli hooned otseselt seotud raudtee kutseõppega. Kuni 1919. aastani tegutses seal Eesti Vabariigi Sõjakool ja seejärel Eesti Raudteevalitsus.

Aastatel 1926–1939 asusid Tehnika 18 õppehoonetes sellised kutsekeskhariduskoolid ja allrentnikud nagu Riigi Tööstuskeskkool, Riigi Tööstusõpilaste Kool, Tallinna Poeglaste Ametikool ja Tallinna Prantsuse Lütseum (1926–1937).

1939. aastal avati kaheaastase õppeajaga **Tallinna Raudteekool** ehk **Raudtee Kutsekool**. Teise maailmasõja ajal jagati kooli ruume Tallinna I Tööstusõpilaste Kooliga.

1944. aastal asuti raudteealast haridust õppetama nõukogude õppekavade järgi. Tallinna Raudteekooli ja Tallinna I Tööstuskooli baasil moodustati 16. novembril 1944 **Tallinnas Raudteekool nr 1** ja Valgas Raudteekool nr 2, mis allusid Eesti Vabariiklikule Tööjõureservide Valitsusele.

**Linnakutsekooli nr 3** võeti õppima vähemalt 15-aastaseid noormehi autoremondilukksepa, mootorvedurite remondilukksepa, mootorvedurijuhi ahi, raudtee automaatikaseadmete montööri ja teedemasinate mehaaniku erialale. Õppeaeg oli 1–3 aastat.

1969. aastal toimus koolis põleng. 1971. aastal valmis uus õpilaskodu, mis ehitati koolimajast eraldi aadressile Tulika tänav 37. Seejärel lõhuti vana sepikoda ja ehitati uus neljakorruseline õppehoone (valmis 1978. aastal), mis ühendati läbikäigu kaudu vana koolimajaga.

## Kooli nimed
* 1944–1962 Raudteekool nr 1
* 1962–1969 Linnakutsekool nr 3
* 1969–1970 Kutsekeskkool nr 3
* 1970–1979 Aleksei Müürisepa nimeline Kutsekeskkool
* 1979–1990 Aleksei Müürisepa nimeline Kutsekeskkool nr 3
* 1990–2016 Tallinna Transpordikool
## Viited

## Kirjandus
* Tikk, Ülo. Ka vanim võib olla parim. Tallinna Transpordikool 120 : (kooli tänapäevast) / Õpetajate Leht. 14. jaanuar 2000. lk. 12–13
* Вебер, Наталья. Учебное депо (27. jaanuaril täitus Tallinna Transpordikoolil 126. tegevusaasta) / Молодежь Эстонии. 30 jaanuar 2006. lk. 5
* Transpordikool – üks võimalus. / Postimees : Õpipoiss. 9. veebruar 2006. lk. 6.
* Kask, Mati. Transpordikool ootab / Õpetajate Leht. 3. märts 2006. lk. 12
* Tallinna Transpordikool kutsub õppima perspektiivset eriala. / Nädaline. 7. marts 2006. lk. 10.
* Бабин, Андрей. Эстония нуждается в слесарях. / Postimees : на русском языке. 28. märts 2006. lk. 4
* Вебер, Наталья. Училище открывает двери. / Молодежь Эстонии : Среда. 19. aprill. 2006. lk. 5.
* Krõlov, Martin. Vedurit juhtima ei pääse igaüks. / Õpetajate Leht. 9. märts 2007. lk 24
* Бутяева, Ирина. Дорога в жизни начинается со школы. / Молодежь Эстонии. 28. august 2007. lk. 4.

## Välislingid
* Tallinna Transpordikool peab uksed sulgema Postimees.ee, 21. jaanuar 2016
* Tallinna Transpordikool on tööstushariduskeskusega ühinemise tõttu tuleviku pärast mures ERR Uudised, 14. jaanuar 2016
* Tallinna Transpordikooli põhimäärus. Haridus- ja teadusministri 11. oktoobri 2004. a määrus nr 53. – Elektrooniline Riigi Teataja
*